Τηλεφωνική επικοινωνία είχε ο αναπληρωτής υπουργός Υγείας Παύλος Πολάκης με τον διοικητή της Τράπεζας της Ελλάδας Γιάννη Στουρνάρα, μετά την απόφαση της κεντρικής τράπεζας να ζητήσει στοιχεία για το καταναλωτικό δάνειο που του έχει χορηγήσει η Attica Bank, η οποία εξέδωσε και σχετική ανακοίνωση, στην οποία αναφέρει πως τα δάνεια δόθηκαν με «αυστηρά πιστοδοτικά κριτήρια» και βάσει των κανονισμών. Το ίδιο επιβεβαίωσε και η Τράπεζα της Ελλάδας μετά από συνεδρίαση για το θέμα. Όπως ανέφεραν πηγές της Τράπεζας της Ελλάδας: «Το δάνειο που πήρε ο Παύλος Πολάκης είναι σύννομο. Το θέμα κλείνει για την ΤτΕ».

Εν τω μεταξύ, σύμφωνα με πληροφορίες που επιβεβαίωσε ο Π. Πολάκης, στην τηλεφωνική επικοινωνία που είχε με τον επικεφαλής της Τράπεζας της Ελλάδας, αρχικά επιβράβευσε τον Γιάννη Στουρνάρα για τα «αντανακλαστικά» του και τον έλεγχο στο δάνειό του από την Attica Bank, αλλά ζήτησε μόλις ολοκληρωθεί η συγκεκριμένη έρευνα να ασχοληθεί και με μια σειρά άλλων δανείων, όπου έχουν παρατηρηθεί τεράστιες «τρύπες» και η ΤτΕ δεν έχει πράξει τίποτα μέχρι στιγμής.

Αναλυτικά ο διάλογος:

ΠΟΛΑΚΗΣ: Ο κ. Στουρνάρας;

ΣΤΟΥΡΝΑΡΑΣ: Μάλιστα, ο ίδιος.

Π: Είμαι ο Παύλος Πολάκης.

Σ: Γεια σας τι κάνετε;

Π: Είμαι πάρα πολύ καλά. Σας πήρα τηλέφωνο γιατί θέλω να σας πω ότι πολύ καλά κάνετε και ελέγχετε το δάνειο που πήρα από την Attica Bank. Αυτός είναι ο θεσμικός σας ρόλος.

Σ: Μα όχι εμείς δεν έχουμε κάνει κάτι

Π: Είδα πως έχετε βγάλει μία ανακοίνωση.

Σ: Όχι δεν βγάλαμε καμία ανακοίνωση.

Π: Μα εδώ έχει πλημμυρίσει όλος ο κόσμος ότι θα ελέγξετε το δάνειο μου.. Και τέλος πάντων δεν θέλω να μου πείτε κάτι… Καλά το κάνετε. Θέλω να σας πω το εξής: Μόλις τελειώσετε τον έλεγχο με το δικό μου δάνειο, σας παρακαλώ πολύ, να ελέγξετε και τα εξής δάνεια: 1. Το δάνειο του Κήρυκα Χανίων, στον κ. Μητσοτάκη, που δεν είχαν δώσει δραχμή 12 χρόνια, 2. Τα δάνεια της Νέας Δημοκρατίας και του ΠΑΣΟΚ, 3. Τα δάνεια μίας σειράς πολιτικών, όπως είναι η Μαρία Σπυράκη, ο Άδωνης Γεωργιάδης και κάποιοι άλλοι, οι οποίοι έχουν πάρει ένα σκασμό λεφτά, είναι ζήτημα να έχουν γυρίσει ένα πεντοχίλιαρο ο καθένας και δεν τρέχει τίποτα, 4. Τα δάνεια του Πρώτου Θέματος –ποσό 33 εκατ. ευρώ- που ένα μεγάλο τους κομμάτι είναι απαιτητό από το 2017 αλλά η κεντρική τράπεζα δεν έχει κάνει τίποτα. Εγώ πήρα να σας πω ότι καλά κάνετε κι ελέγχετε εμένα, αλλά μόλις τελειώσετε με μένα, γιατί καθαρός ουρανός, αστραπές δεν φοβάται, να ελέγξετε κι αυτά. Γιατί αν δεν τα ελέγξετε, θα έρθω εγώ από εκεί και δεν θα φύγω αν δεν διατάξετε τον έλεγχο.

Σ: Να σας πω… Επειδή υπήρξε ένα δημοσίευμα και η Εποπτική Αρχή ζητάει έλεγχο για το προϊόν το οποίο προσφέρουνε διότι η Τράπεζα Αττικής είναι από αυτές που ελέγχουμε εμείς ενώ οι άλλες είναι συστημικές και δεν μπορούμε να τις ελέγξουμε.

Π: Τι μου λέτε κ. Στουρνάρα; Ότι δεν μπορείτε να ελέγξετε τις τράπεζες που έδωσαν τα δάνεια που χρεοκόπησαν τη χώρα και έφεραν τα μνημόνια και μπορείτε να ελέγξετε μόνο τις συνεταιριστικές; Τι σόι κεντρικός τραπεζίτης είστε;

Σ: Όχι, έχει αλλάξει πλέον κι αν μου πει ο SSM θα το κάνω.

Π: Δηλαδή ο SSM σας είπε να ελέγξετε την Attica και το δικό μου δάνειο; Μάλιστα. Να σας κάνω και μία δεύτερη ερώτηση. Επειδή ο Πανταλάκης είναι δικός σας από όσο ξέρω…

Σ:Μπα, όλοι δικοί μου είναι.

Π: Ναι, δικοί σας συνεργάτες σας κλπ… Να σας πω, ο κ. Πανταλάκης σας έδωσε το δικό μου το δάνειο κι εσείς το δώσατε στο Πρώτο Θέμα:

Σ: Όχι, δεν έκανα τέτοιο πράγμα, αν είναι δυνατόν.

Π: Εντάξει, σας πιστεύω ότι δεν το κάνατε. Ωραία, επαναλαμβάνω λοιπόν, όταν ελέγξετε το δικό μου, ελέγξτε και τα άλλα γιατί αλλιώς θα έρθω από εκεί και δεν θα φύγω αν δεν διατάξετε την έρευνα.

Σ: Μάλιστα, καλά.

Π: Καλό απόγευμα.

Σ: Καλό απόγευμα.

«Καλώς τον αρχιτραπεζίτη»

Νωρίτερα, ο αναπληρωτής υπουργός Υγείας σχολιάζοντας την έκτακτη σύσκεψη στην ΤτΕ για το δάνειο της Attica Bank, αναφέρει σε ανάρτησή του: «Βρε καλώς τον αρχιτραπεζίτη !!!! Ετσι σε θελω ευαίσθητο και με γρηγορα αντανακλαστικά να ειςαι ο φύλακας Άγγελος του τραπεζικού συστήματος!!! Οπως ακριβως εκανες και στα δάνεια του Κήρυκα Χανιων ,στα δάνεια ΝΔ-ΠΑΣΟΚ και στα δάνεια του Πρωτου ΦΛΕΜΑΤΟΣ ......(μερικές εκατοντάδες εκατομμυρια όλα αυτα)!! Εχεις άγχος ....ΕΙΝΑΙ ΟΛΟΦΑΝΕΡΟ .... Υγ έβγαλε η Τραπεζα Αττικης απαντηση για το δικό μου!Δεν σε ενημερωςε ο τοποτηρητής σου εκει ο Διευθυνων σύμβουλος της τράπεζας κος Πανταλακης που ειναι και υπόδικος για αυτα που εκανε στην Αγροτικη τράπεζα; ;;;;»